ງານບຸນມະໂຫລານ ກາເຟ – ຊາ ພູພຽງບໍລະເວນ ປະຈໍາປີ 2022 ແລະ ພິທີປະກາດອຸທິຍານແຫ່ງຊາດ ດົງຫົວສາວ ແລະ ອຸທິຍານແຫ່ງຊາດ ເຊປຽນ ຈັດຂຶ້ນຢ່າງຍິ່ງໃຫຍ່ ແລະ ສົມກຽດ.
ວັນທີ 17 ກຸມພາ 2022, ແຂວງຈໍາປາສັກ ຮ່ວມກັບ ກະຊວງອຸດສາຫະກໍາ ແລະ ການຄ້າ, ກະຊວງກະສິກໍາ ແລະ ປ່າໄມ້, ສະມາຄົມກາເຟລາວ, ໂຮງງານກາເຟດາວ ແລະ ພາກສ່ວນຕ່າງໆທີ່ກ່ຽວຂ້ອງຂອງສູນກາງ ແລະ ທ້ອງຖິ່ນ ໄດ້ຈັດງານບຸນມະໂຫລານ ກາເຟ – ຊາ ພູພຽງບໍລະເວນ ປະຈໍາປີ 2022 ແລະ ຈັດພິທີປະກາດອຸທິຍານແຫ່ງຊາດ ດົງຫົວສາວ ແລະ ອຸທິຍານແຫ່ງຊາດ ເຊປຽນ ຂຶ້ນ ຢູ່ໂຮງແຮມ ເອຣາວັນ ຣີເວີຊາຍ ນະຄອນປາກເຊ ໂດຍການໃຫ້ກຽດເຂົ້າຮ່ວມຂອງ ທ່ານ ພົນເອກ ຈັນສະໝອນ ຈັນຍາລາດ ກໍາມະການກົມການເມືອງສູງກາງພັກ ຮອງນາຍົກລັດຖະມົນຕີ ລັດຖະມົນຕີກະຊວງປ້ອງກັນປະເທດ, ທ່ານ ນາງ ນາລີ ສີສຸລິດ ພັນລະຍາ ເລຂາທິການໃຫຍ່ ປະທານປະເທດແຫ່ງ ສປປ ລາວ, ທ່ານ ປອ.ວິໄລວົງ ບຸດດາຄໍາ ກໍາມະການສູນກາງພັກ, ເລຂາພັກແຂວງ, ເຈົ້າແຂວງໆຈໍາປາສັກ ປະທານຈັດງານບຸນມະໂຫລານ ກາເຟ – ຊາ ພູພຽງບໍລະເວນ ປີ 2022, ທ່ານ ປອ.ເພັດ ພົມພິທັກ ກໍາມະການສູນກາງພັກລັດຖະມົນຕີກະຊວງກະສິກໍາ ແລະ ປ່າໄມ້, ທ່ານ ບຸນເຖີງ ດວງສະຫວັນ ຮອງລັດຖະມົນຕີກະຊວງອຸດສາຫະກໍາ ແລະ ການຄ້າ, ທ່ານ ບົວສອນ ບຸບຜາວັນ ອະດີດນາຍົກລັດຖະມົນຕີ ແຫ່ງ ສປປ ລາວ.
ມີການນໍາແຂວງສາລະວັນ, ອັດຕະປື, ເຊກອງ, ຄະນະປະຈໍາພັກນະຄອນຫຼວງວຽງຈັນ, ຫົວໜ້າກົມ, ຮອງຫົວໜ້າກົມ ກະຊວງທີ່ກ່ຽວຂ້ອງ, ທຸຕານຸທູດ, ບັນດາທ່ານການນໍາແຂວງ, ເມືອງ ແລະ ພະແນກການອ້ອມຂ້າງແຂວງ, ອົງການຈັດຕັ້ງສາກົນ, ປະທານ ແລະ ສະມາຊິກສະມາຄົມກາເຟລາວ, ປະທານສະພາການຄ້າ ແລະ ອຸດສາຫະກໍາ, ຜູ້ປະກອບການ, ຫ້າງຮ້ານ, ຫົວໜ່ວຍວິສາຫະກິດ ພາຍໃນແຂວງ ແລະ ຕ່າງແຂວງ ເຂົ້າຮ່ວມ.
ແຫຼ່ງຂ່າວ: ໜັງສືພິມຈຳປາໃໝ່ 𝐂𝐡𝐚𝐦𝐩𝐚𝐦𝐚𝐢 𝐍𝐞𝐰𝐬𝐩𝐚𝐩𝐞𝐫